Resolució 301/2018, de 25 d'octubre
Dades diverses sobre lloguer d'habitatges a través d'Airbnb.
Unes dades fictícies, amb finalitats de prova, sembla que encaixen perfectament amb els conceptes d'esborrany o de document de treball intern, sense rellevància o interès públic a què es refereix el precepte citat: se les pot qualificar d'esborrany, ja que no són dades definitives, que puguin causar els efectes administratius que siguin procedents; també se les pot qualificar de document de treball intern, ja que la seva finalitat és estrictament interna, perquè només han de servir per fer proves de cara el correcte funcionament dels procediments futurs, sense que tinguin conseqüències directes per a ningú aliè a l'Ajuntament; i precisament per aquesta darrera consideració també se les ha de qualificar mancades de rellevància o interès públic, ja que directament no en tenen cap. Fins i tot es podria qüestionar que unes "dades fictícies" puguin tenir la condició d'informació; segons el Diccionari de la llengua catalana de l'IEC, el mot "informació" gairebé sempre comporta un contingut de coneixement: "conjunt de notícies", "innovació que conté un missatge", "indagació o constatació d'un fet", "contingut d'una o més dades"; si les dades són deliberadament fictícies, obtingudes per l'Administració només als efectes de fer proves, en realitat no donen informació, no tenen contingut coherent per fornir de coneixement a l'Administració, en definitiva, no informen i més aviat poden desinformar.
L'Ajuntament també indica que les dades fictícies sol·licitades han estat destruïdes, de manera que resultaria fàcticament impossible donar-hi accés; atès el seu caràcter fictícia, alienes per tant a la documentació en la que es plasma l'activitat administrativa, és de suposar que aquesta destrucció s'ha pogut fer vàlidament al marge de la normativa d'arxius.
Les resolucions administratives sobre el dret d'accés a la informació pública s'han de fonamentar preferentment sobre documents fidedignes de l'Administració i sembla clar que mereix major versemblança a aquests efectes un informe, expressat en termes molt clars i concrets, de la directora de serveis d'inspecció de la gerència adjunta d'urbanisme, que unes declaracions a la premsa, fetes principalment amb l'objecte d'expressar la recepció municipal de dades d'Airbnb, sense entrar a valorar la qualitat d'aquestes dades, encara que qui fa les declaracions en qüestió sigui la responsable política del servei en qüestió.
Sense rellevància ni interès públic.
Número d'expedient de la Reclamació: 322/2018
Motiva la sol·licitud d'aquesta informació en la consideració que la part de la resposta municipal que indica no haver rebut la informació indicada d'Airbnb no seria certa, perquè la regidora d'urbanisme hauria assenyalat a la mateixa persona reclamant que la plataforma ja hauria donat dades a l'Ajuntament sobre els habitatges llogats a través seu.
A la vista de què l'Ajuntament ha qualificat l'objecte de la sol·licitud d'informació de la que deriva la Reclamació com a "dades fictícies", amb la finalitat de fer proves, cal valorar si concorre en aquest cas la causa d'inadmissibilitat de les sol·licituds d'informació pública de l'article 29.1.a LTAIPBG: el fet que es demanin notes, esborranys, resums, opinions o qualsevol document de treball intern sense rellevància o interès públic.
Unes dades fictícies, amb finalitats de prova, sembla que encaixen perfectament amb els conceptes d'esborrany o de document de treball intern, sense rellevància o interès públic a què es refereix el precepte citat.
Se les pot qualificar d'esborrany, ja que no són dades definitives, que puguin causar els efectes administratius que siguin procedents.
També se les pot qualificar de document de treball intern, ja que la seva finalitat és estrictament interna, perquè només han de servir per fer proves de cara el correcte funcionament dels procediments futurs, sense que tinguin conseqüències directes per a ningú aliè a l'Ajuntament.
I precisament per aquesta darrera consideració també se les ha de qualificar mancades de rellevància o interès públic, ja que directament no en tenen cap. En conseqüència, procediria aplicar a la sol·licitud de la que deriva aquesta Reclamació la causa d'inadmissibilitat de l'article 29.1.a LTAIPBG.
A més, fins i tot es podria qüestionar que unes "dades fictícies" puguin tenir la condició d'informació.
Segons el Diccionari de la llengua catalana de l'IEC, el mot "informació" gairebé sempre comporta un contingut de coneixement: "conjunt de notícies", "innovació que conté un missatge", "indagació o constatació d'un fet", "contingut d'una o més dades".
Si les dades són deliberadament fictícies, obtingudes per l'Administració només als efectes de fer proves, en realitat no donen informació, no tenen contingut coherent per fornir de coneixement a l'Administració, en definitiva, no informen i més aviat poden desinformar.
Per tant, per aquest motiu també seria més que qüestionable que aquestes dades fictícies puguin ser objecte del dret d'accés a la informació.
Finalment, l'Ajuntament també indica que les dades fictícies sol·licitades han estat destruïdes, de manera que resultaria fàcticament impossible donar-hi accés.
Atès el seu caràcter fictícia, alienes per tant a la documentació en la que es plasma l'activitat administrativa, és de suposar que aquesta destrucció s'ha pogut fer vàlidament al marge de la normativa d'arxius.
A la vista de les anteriors consideracions, cal desestimar la Reclamació 322/2018, perquè la resposta municipal impugnada sembla substancialment adequada a l'ordenament jurídic, i en tot cas no sembla que pugui tenir cap fonamentació un suposat dret de la persona reclamant a les dades fictícies sol·licitades.
En quant a l'al·legació de la persona reclamant, en el sentit que la Tinent d'Alcaldessa competent hauria declarat que l'Ajuntament hauria rebut les dades reclamades per part d'Airbnb, declaració que és acreditada mitjançant una gravació periodística, cal assenyalar que les resolucions administratives sobre el dret d'accés a la informació pública s'han de fonamentar preferentment sobre documents fidedignes de l'Administració i sembla clar que a aquests efectes mereix major versemblança un informe, expressat en termes molt clars i concrets, de la directora de serveis d'inspecció de la gerència adjunta d'urbanisme, que unes declaracions a la premsa, fetes amb l'objecte d'informar sobre la recepció municipal de dades d'Airbnb, sense entrar a valorar-ne la qualitat, encara que qui fa les declaracions en qüestió sigui la responsable política del servei en qüestió.
Sobre la base dels antecedents i fonaments jurídics exposats, el Ple de la GAIP, en la sessió de 25 d'octubre de 2018, resol per unanimitat:
Barcelona, 25 d'octubre de 2018